**מלואיאם סינג ידאב** (בהינדי: **मुलायम सिंह यादव**;‏ 22 בנובמבר 1939 – 10 באוקטובר 2022) היה פוליטיקאי הודי שכיהן כראש השרים של אוטר פרדש וכשר ההגנה של הודו. מייסד ומנהיג מפלגת סמג'וואדי.

ביוגרפיה
--------

מלואיאם סינג ידאב נולד בסאיפאי (אנ'), שבמחוזות המאוחדים (אנ') בהודו הבריטית (היום באוטר פרדש, הודו) למשפחת איכרים. ידאב רצה להיות מתאבק, אך לבסוף קיבל תואר במדעי המדינה מאוניברסיטת אגרה.

ב-1954, כשהוא בן 14, נחשף ידאב לכתביו של ראם מנהור לוהיה (אנ'), מנהיג סוציאליסטי, שקריאתו לשוויון השפיעה על תפיסתו של ידאב ביחס למוסלמים ובני הקאסטות הנמוכות. ידאב אף נעצר במהלך מחאתו של מנהור על עללית מחירם של מי ההשקיה באוטר פרדש.

קריירה פוליטית
--------------

ב-1967 נבחר ידאב לחבר בבית התחתון של האספה המחוקקת של אוטר פרדש מטעם מפלגת סמיוקטה הסוצאיליסטית (אנ'). לאחר מות לוהיה הצטרף ידאב לבהרטיה קרנטי דאל (אנ') שבהנהגת צ'ראן סינג הוא נבחר בשנית לאספה ב-1974, אך נעצר כמו מרבית חברי האופוזיציה בהודו במהלך מצב החירום בהודו מיוני 1975 עד ינואר 1977.

עם סיום מצב החירום חזר ידאב לאספה המחוקקת של אוטר פרדש, ונבחר למנהיג מפלגת לוק דאל (אנ') באוטר פרדש. ב-1980 הפסיד ידאב את מושבו באספה, אך ב-1982 נבחר לבית העליון של האספה, תפקיד בו החזיק עד 1985, אז חזר לבית התחתון וכיהן כמנהיג האופוזיציה על 1987. ב-1987 בעקבות מות מנהיג המפלגה צ'אראן סינג התפצלה מפלגת לוק דאל ללוק דאל-A ולוק דאל-B, השנייה בהנהגת ידאב.

ב-1988 התאחדה מפלגתו עם מפלגת ג'נטה דאל, ובבחירות באוטר פרדש ב-1989 קיבלה המפלגה 208 מתוך 425 מושבים, ובדצמבר 1989 הושבע ידאב כראש השרים בתמיכת מפלגת העם ההודית. במהלך כהונתו הראשונה כראש השרים, התמודד ידאב עם סכסוך איודיה, בו דרשו פעילי הינדוטבה והראשטריה סוויאמסווק סאנג את הריסתו של מסגד באבור והקמת מקדש הינדואי לאל ראם תחתיו. ב-30 באוקטובר 1990 הגיעו העניינים לכדי רתיחה, כשידאב הורה למשאת אוטר פרדש לפתוח בירי על המפגינים. כ-200,000 איש נעצרו, מחצית המדינה הושמה תחת עוצר, ועיתונים נאסרו. ב-5 בנובמבר 1990 התפטרו חמישה שרים בממשלתו כמחאה וכחלק מהתפוררות הקואליציה שהובילה ג'נטה דאל. ידאב המשיך לכהן בתמיכת הקונגרס הלאומי ההודי, עד יולי 1991. ידאב גם התעמת עם פעילי מפלגת ג'נטה דאל ועם איחוד בהרטיה קיסן (אנ'), ארגון חקלאים במדינה, וביולי 1990 אסר על קיום עצרת מטעמה בלקנאו. בעימותים שפרצו נהרגו שני מפגינים ו-20,000 נעצרו.

עם התפלגות ג'נטה דאל, הצטרף ידאב לצ'אנדרה שקאר ולסמג'אוודי ג'נטה דאל (אנ') בראשותו.

בבחירות באוטר פרדש ב-1991 ניצחה מפלגת העם ההודית, והקימה ממשלה ללא צורך בתמיכה חיצונית. ידאב פרש מסמג'וואדי גנ'טה דאל, הקים ב-1992 את מפלגת סמג'אוודי, ועם הריסת מסגד באבור על ידי הינודאים ב-1992 זכה לפופולריות בקרב המוסלמים, שזכרו לו את הצלת המסגד בניסיון הריסתו הקודם ב-1990. ממשלת הודו פיזרה את ממשלות המדינות שבהנהגת מפלגת העם ההודית בעקבות האירוע ב-1992, ובבחירות שנערכו ב-1993, לאחר כשנה של ממשל הנשיא, ידאב הקים ברית פוליטית בין מפלגתו לבהוג'אן סמג'. הברית ניצחה בבחירות, כשמפלגת סמג'וואדי זוכה ב-109 מושבים ובהוג'אן סמג' ב-67 מושבים, שהביאו אותם למקום שני לאחר מפלגת העם ההודית (177), אך עקב סירובם של מפלגות אחרות לתמוך במפלגת העם, התמנה ידאב לראש השרים פעם נוספת. הממשלה התפרקה כשמנהיגת בהוג'אן סמג' קומארי מאיאוואטי פרשה ביולי 1995 והקימה ממשלה בתמיכת מפלגת העם ההודית. בעקבות כך הפכו ידאב ומאיאוואטי ומפלגותיהם לאויבים מרים.

ב-1996 עבר ידאב לפוליטיקה לאומית, כשהוא נבחר ללוק סבהה. ידאב התמודד על מועמד החזית המאוחדת לראשות הממשלה, אך ה. ד. דווה גאודה ממפלגת ג'נטה דאל היה למועמד הסופי. ידאב מונה לשר ההגנה בממשלתו ולאחר התפטרותו ב-1997 היה לשר ההגנה בממשלת אינדר קומאר גוג'ראל.

ידאב נבחר ללוק סבהה בבחירות ב-1998 וב-1999, אך הפעם היה חבר באופוזיציה. ב-2002 זכתה מפלגתו ב-143 מושבים באספה המחוקקת של אוטר פרדש, ולאחר ממשלה קצרה של בהוג'אן סמג' ומפלגת העם ההודית, הקים ידאב קואליציה וחזר לכהן כראש השרים. בבחירות באוטר פרדש ב-2007 ניצחנה מפלגת בהוג'אן סמג', וידאב היה למנהיג האופוזיציה עד לבחירתו ללוק סבהה ב-2009.

בבחירות לאספה המחוקקת של אוטר פרדש ב-2012 ניצחה מפלגת סמג'אוודי (אנ'), אך ידאב בחר לתת לבנו, אקילש ידאב (אנ'), להיות לראש השרים באוטר פרדש. ידאב עצמו נבחר ללוק סבהה פעמים נוספות, ב-2014 ו-2019, וכיהן בו עד למותו באוקטובר 2022.

ידאב נפטר ב-10 באוקטובר 2022 בבית חולים פרטי בגורגאון. גופתו נשרפה בעיירת מולדתו, סאיפאי.

קישורים חיצוניים
----------------

ויקישיתוף מדיה וקבצים בנושא **מולאיאם סינג ידאב** בוויקישיתוף
* מולאיאם סינג ידאב, ברשת החברתית פייסבוק
* מולאיאם סינג ידאב, באתר אנציקלופדיה בריטניקה (באנגלית)
* Rahul Shrivastava, Obituary: Mulayam Singh Yadav (1939-2022) | The wrestler Socialist, India Today, ‏14 באוקטובר 2022

הערות שוליים
------------

1. 1 2  Prashant Srivastava, How Mulayam Singh Yadav redefined Hindi heartland politics, India Today, ‏11 באוקטובר 2022
2. 1 2  A. K. Verma, Samajwadi Party in Uttar Pradesh, **Economic and Political Weekly** Vol. 39, No. 14/15, Apr. 3-16, 2004, עמ' 1509-1514‏, JSTOR 4414868
3. 1 2  Ian Duncan, New Political Equations in North India: Mayawati, Mulayam, and Government Instability in Uttar Pradesh, **Asian Survey** vol. 37, no. 10, 1997, עמ' 979–96‏, JSTOR 2645617
4. ↑  Sumana Nandy, Ministers, actors, party workers bid adieu to Netaji Mulayam Singh Yadav in UP's Saifai, India Today, ‏11 באוקטובר 2022

| משרד ההגנה (הודו)משרד ההגנה (הודו) שרי ההגנה של הודו |
| --- |
| 

|  |  |
| --- | --- |
| באלדב סינג • נרסימהה גופלסוואמי איאנגר • ג'ווהרלל נהרו • קליש נאת' קתג'ו • ג'ווהרלל נהרו • ונגליל קרישנן קרישנה מנון • ג'ווהרלל נהרו • ישוונטרו בלוונטרו צ'אוואן • סווארן סינג • ג'גג'יואן ראם • סווארן סינג • אינדירה גנדי • בנסי לאל • ג'גג'יואן ראם • צ'אידמבראם סוברהמניאם • אינדירה גנדי • רמזוואמי ונקטרמן • שנקראו צ'אוואן • פ"ו נרסימהה ראו • רג'יב גנדי • ו. פ. סינג • קרישנה צ'אנדרה פנת • ו. פ. סינג • צ'אנדרה שקאר • פ"ו נרסימהה ראו • שארד פאוור • פ"ו נרסימהה ראו • פרמוד מהג'אן • מולאיאם סינג ידאב • ג'ורג' פרננדס • ג'סוואנט סינג • ג'ורג' פרננדס • פרנב מוקהרג'י • א. ק. אנטוני • ארון ג'איטלי • מאנוהר פרקיר • ארון ג'איטלי • נירמלה סיטרמן • ראג'נאת' סינג |  |

 |

| ראשי השרים של אוטר פרדש |
| --- |
| 

|  |  |
| --- | --- |
| גובינד בהללאבה פנט • סמפורנאנאנד • צ'אנדרה בהנו גופטה • סוצ'טה קריפלני • צ'אראן סינג • טריבהווואן נאראין סינג • קמלפטי טריפת'י • המאווטי נאנדאן בהוגנה • נריאן דאט טיהורי • ראם נרש ידאב • בנרסי דאס • ו. פ. סינג • סריפטי מישרה • ויר בהנדור סינג • מולאיאם סינג ידאב • קאליאן סינג • קומארי מאיאוואטי • ראם פרקש גופוטה • ראג'נאת' סינג • אקילש ידאב • יוגי אדיטיאנת' |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 121607593
* ISNI: 0000 0000 7864 5264
* LCCN: n89250059
* NTA: 193164841
* VIAF: 13168557
* WorldCat: lccn-n89250059

 |